作者:毛熙震
標題:後庭花
內容:鶯啼燕語芳菲節，瑞庭花發。昔時歡宴歌聲揭，管絃清越。自從陵谷追遊歇，畫梁塵黦。傷心一片如珪月，閑鎖宮闕。輕盈舞伎含芳豔，競妝新臉。步搖珠翠修蛾斂，膩鬟雲染。歌聲慢發開檀點，繡衫斜掩。時將纖手勻紅臉，笑拈金靨。越羅小袖新香蒨，薄籠金釧。倚闌無語搖輕扇，半遮勻面。春殘日暖鶯嬌懶，滿庭花片。爭不教人長相見，畫堂深院。